Mitserón murhat

Mitserón murhat olivat yhteensä seitsemän naisen ja tytön murhaa, jotka teki syyskuun 2016 ja elokuun 2018 välisenä aikana Níkos Metaxás (; s. 1984), kyproksenkreikkalainen entinen Kyproksen kansalliskaartin kapteeni.
Viisi hänen seitsemästä uhristaan oli ulkomaalaisia naisia, jotka tämä naimisissa oleva kahden lapsen isä oli tavannut Badoo-nettideittisivustolla. Kaksi muuta uhria olivat pieniä lapsia, kahden aikuisen uhrin tyttäriä. Hänet tuomittiin seitsemään elinkautiseen vankeuteen vuonna 2019.
Murhat.
Uhrien jäännökset löydettiin kolmen kuukauden aikana vuonna 2019. Huhtikuun epätavallisen rankat tulvat johtivat ensimmäisen uhrin, Mary Rose Tiburcion löytymiseen 14. huhtikuuta kaivoskuilusta lähellä Mitserón kylää. Oroúntan ampuradan läheltä löytyi 20. huhtikuuta 2019 toinen ruumis, filippiiniläinen 28-vuotias Arian Palanas Lozano. Kolme muuta uhria oli sullottu matkalaukkuihin ja heitetty Mitserón lähellä olevaan Kokkinólimni-järveen. Viimeinen ruumis, Mary Rose Tiburcion 6-vuotiaan tyttären Sierran ruumis, löydettiin Memí-järvestä läheltä Xyliátosta.
Pidätys ja rikostutkinta.
Kun Níkos Metaxás nimettiin epäillyksi, useat naiset syyttivät häntä muista rikoksista, kuten raiskauksista, ja häntä syytettiin virallisesti todisteiden manipuloinnista ja oikeudenkäytön estämisestä. Näiden syytteiden kannalta kriittisten todisteiden uskottiin kuitenkin tuhoutuneen tai kadonneen. Metaxás kertoi tutkijoille kuristaneensa kaksi uhriaan ja heidän tyttärensä, koska epäili naisten aikovan ”parittaa” tyttäriään, ja halusi rangaista naisia ja ”vapauttaa” lapset. Aluksi hän kielsi tappaneensa kolmannen filippiiniläisnaisen, 31-vuotiaan Maricar Valtez Arquiolan, joka ilmoitettiin kadonneeksi vuonna 2017, mutta muutti sitten todistustaan ja tunnusti teon.
Pidätyksensä jälkeen Metaxás opasti tutkijat armeijan ampumaradan kuivuneelle kaivolle, josta löydettiin yhden nepalilais- tai intialaistaustaisen naisen ruumis, joka saattaa olla nepalilainen Ahita Khadka Bista. Viranomaiset tutkivat sen jälkeen kahta järveä etelässä löytääkseen kaksi muuta ruumista. Tekoaikaan 35-vuotiaan Metaxásin on sanottu kertoneen rikotutkijoille hävittäneensä filippiiniläisnaisen ja romanialaisen äidin ja tyttären ruumiit järveen laitettuaan heidät ensin matkalaukkuihin.
Nikos Metaxás tunnusti syyllisyytensä 24. kesäkuuta 2019 ja tuomittiin seitsemään elinkautiseen vankeusrangaistukseen, mikä on Kyproksen historian pisin koskaan langetettu tuomio. Metaxás vietiin tiukkojen turvatoimien alaisena luodinkestävässä liivissä Nikosiassa sijaitsevaan oikeustaloon, ilman asianajajaa. Tuomiota luettaessa hän kyynelehti, pyysi uhrien omaisilta anteeksi sekä sanoi ettei tiennyt miten oli voinut tehdä nämä "vastenmieliset ja vihattavat rikokset".
Kritiikki rikostutkintaa kohtaan.
Murhat herättivät kritiikkiä Kyproksen poliisia kohtaan myös silloisen Kyproksen presidentti Níkos Anastasiádisin taholta, joka kritisoi poliisin välinpitämätöntä suhtautumista uhrien katoamisista tehtyihin ilmoituksiin. Tapauksen seurauksena oikeusministeri Ionás Nikoláou erosi ja poliisipäällikkö Zacharías Chrysostómou erotettiin. Heinäkuussa 2019 oli käynnissä ulkopuolinen tutkinta Kyproksen poliisin tavasta käsitellä ulkomaalaisiin naisiin ja lapsiin kohdistuneista rikoksista tehtyjä ilmoituksia.
Viranomaiset sanoivat aiemmin epäilleensä miehen muuttaneen Pohjois-Kyprokselle. Käytännössä poliisitutkinta päättyi tähän, sillä vaikka saarella on ainoastaan yksi kansainvälisesti tunnustettu valtio, Kyproksen tasavalta, on saaren pohjoisosa käytännössä Turkin miehittämä. Tähän mennessä tulleisiin valituksiin ja mielenosoituksiin poliisi on vastannut, että laki estää sitä tutkimasta esimerkiksi puhelutietoja ilman tuomioistuimen lupaa. Lupa annetaan vain siinä tapauksessa, jos epäillystä rikoksesta tuomitaan enemmän kuin viisi vuotta vankeutta.
Uhrit.
Níkos Metaxás tunnusti viiden ulkomaalaisen naisen ja kahden lapsen murhat. Kaikki naiset olivat siirtotyöläisiä ja neljä heistä oli kotiapulaisia. Ainakin neljä ruumista oli heitetty järviin ja kaksi löydettiin hylätystä kaivoksesta.
Syyskuussa 2016 surmansa saaneiden 36-vuotiaan romanialaisen Livia Florentina Bunean ja hänen 8-vuotiaan tyttärensä Elenan uskotaan olleen ensimmäiset uhrit. Kaksi maatunutta ruumista, joiden poliisi uskoo olevan Bunean ja hänen tyttärensä ruumiit, löydettiin matkalaukkuihin ahdettuina ja "punaiseksi järveksi" kutsuttuun, kuparikaivoksen jätettä sisältävään Kokkinólimni myrkkyjärveen heitettyinä.
Kolmatta matkalaukkua, jonka uskotaan sisältävän joulukuussa 2017 kadonneen 31-vuotiaan filippiiniläisen Maricar Valtez Arquiolan ruumiin, ei ole vielä löydetty.
Mary Rose Tiburcio, 38-vuotias filippiiniläinen siirtotyöläinen, oli viimeisenä kuollut nainen, mutta ensimmäinen löydetty ruumis. Saksalainen turisti löysi hänen ruumiinsa hylätystä kaivoksesta 14. huhtikuuta 2019. Kävi ilmi, että hän oli viestitellyt Metaxásin kanssa ja pari oli seurustellutkin jo puoli vuotta ennen naisen katoamista maaliskuussa 2018. Kapteenin ja uhrin välisen verkkoviestinnän tutkinta johti Metaxásin pidätykseen.
Kolme ruumista on löydetty alastomina, sidottuina ja lakanoihin käärittyinä. Poliisi uskoo ruumiiden olevan kahden filippiiniläisen siirtotyöläisen, mahdollisesti Maricar Valtez Arquiolan sekä mahdollisesti nepalilaisen Ahita Khadka Bistan ruumiit, jonka tutkijat löysivät armeijan ampumaradan kuivuneesta kaivosta.
Kuusivuotiaan filippiiniläisen tytön Sierra Graze Seucalliucin ruumis löydettiin Memi-järvestä 12. kesäkuuta 2019 lakanaan kiedottuna, betonipaino jalkoihin köytettynä. Hän katosi äitinsä Mary Rose Seucalliucin kanssa toukokuussa 2018.
Jälkiseuraukset.
Kyproslainen liikemies Stélios Chatziioánnou, brittiläisen lentoyhtiön easyJetin perustaja, ilmoitti lahjoittavansa 10 000 euroa jokaisen uhrin lähimmälle omaiselle. Heinäkuuhun 2019 mennessä hän ei ole onnistunut tavoittamaan kahden uhrin omaisia ja on sanonut lahjoittavansa 10 000 euron lisäsummat Metaxásin kahdeksanvuotiaalle pojalle ja kuusivuotiaalle tyttärelle heidän koulutustaan varten sillä välin.